recursal/SuperWikiNEXT-32B huggingface dataset:
**காந்தி நிகேதன் ஆசிரமம்**, 1940ல் காந்திய சிந்தனைகளை பரப்புவதற்கு, என். எம். ஆர். சுப்பராமன் மற்றும் அ. வைத்தியநாத ஐயர் ஆகியோர்களின் வழிகாட்டுதலின் படி, கோ. வேங்கடாசலபதி என்பவரால், மதுரை மாவட்டம், திருமங்கலம் வட்டம், தே. கல்லுப்பட்டி ஊராட்சி ஒன்றியம், தே. கல்லுப்பட்டி பேரூராட்சியில் 40 ஏக்கர் நிலப்பரப்பில் நிறுவப்பட்டது. 1956ல் காந்தியவாதி ஜே. சி. குமரப்பா, காந்தி நிகேதன் ஆசிரமத்தை பதிவு செய்யப்பட்ட சங்கமாக நிறுவினர்.

நோக்கங்கள்
----------

கிராமியப் பொருளாதரம், சுதேசி இயக்கம், கிராம தன்னாட்சி, சர்வோதயம், மது விலக்கு, தீண்டாமை ஒழிப்பு, அடிப்படைக் கல்வி வழங்குதல், தொழிற்கல்வி பயிற்றுவித்தல் போன்ற காந்தியச் சிந்தனைகளை கிராம மக்களிடையே பரப்புவதே இந்நிறுவனத்தின் நோக்கமாகும்.

அலகுகள்
-------

காந்தி நிகேதன் ஆசிரமத்தின் கீழ் கல்வி நிலையங்கள், வேளாண்மைப் பயிற்சி மற்றும் கிராமத் தொழில்கள் பயிற்சி என மூன்று பிரிவுகளில் கிளை நிறுவனங்கள் செயல்படுகிறது. 

### அரசு நிதியுதவி கல்வி நிலையங்கள்

காந்தி நிகேதன் ஆசிரமம், அரசு நிதியுதவியுடன் இரு பாலர் பயிலும் இரண்டு கல்வி நிலையங்களை நடத்துகிறது. 

* காந்தி நிகேதன் கோ. வெங்கடாசலபதி மேனிலைப் பள்ளி
* காந்தி நிகேதன் கோ. வெங்கடாசலபதி ஆரம்பப் பள்ளி

### ஜெ. சி. குமரப்பா கிராமியத் தொழில் வளர்ச்சி நிறுவனம்

கிராமப்புற இளைஞர்களுக்கு கதர் துணிகள் மற்றும் ஆடைகள், காலணி மற்றும் தோல் பொருட்கள் தயாரிப்பு, இரும்பு மற்றும் மர தளவாடப் பொருட்கள், தையல், எம்பிராய்டரி, மின் மற்றும் மின்னனு சாதனங்கள் பழுது நீக்குதல், ஊதுபத்தி, சோப்பு மற்றும் சுகாதாரப் பொருட்களை உற்பத்தி செய்ய குறுகிய கால பயிற்சி வகுப்புகள் நடத்தி சான்றிதழ்கள் வழங்குகிறது.

### வேளாண் பயிற்சி நிலையம்

25 ஏக்கர் விளைநிலத்தில் கிராமப்புற இளைஞர்களுக்கு மேம்பட்ட வேளாண்மைப் பயிற்சி வழங்குகிறது.

ஜே. சி. குமரப்பா நினைவுச் சின்னங்கள்
------------------------------------

இந்த ஆசிரம வளாகத்தில் ஜே. சி. குமரப்பாவின் இறுதி சாம்பல் அடங்கிய கல்லறையும், அவர் பயன்படுத்திய குடில் ஒன்றும் உள்ளது. குடிலில் அவர் பயன்படுத்திய மரத்தாலான எழுது மேசை, தகரத்தாலான கழிப்பறை கூண்டு போன்றவை உள்ளன.

தே. கல்லுப்பட்டி காந்தி நிகேதன் ஆசிரமத்தில் உள்ள ஜே சி குமரப்பாவின் அஸ்திக் கலசம் வைக்கப்பட்டுள்ள நினைவிடம்

இதனையும் காண்க
--------------

* கோ. வேங்கடாசலபதி
* ஜே. சி. குமரப்பா
* என். எம். ஆர். சுப்பராமன்
* அ. வைத்தியநாத ஐயர்

மேற்கோள்கள்
-----------

1. ↑  GV, a pioneer in rural reconstruction
2. ↑  காந்தி நிகேதன் ஆசிரமத்தில் தொழில் பயிற்சிகள்
3. ↑  வாழ்க்கைதான் செல்வம் 125-வது பிறந்தநாள் கண்ட ஜே. சி. குமரப்பாவின் வாழ்வியல் சிந்தனைகள் (2018). *தி இந்து பொங்கல் மலர் 2018*. சென்னை: இந்து தமிழ். பக். 196-202.

வெளி இணைப்புகள்
---------------

* காந்தி நிகேதன் ஆசிரமத்தின் இணையதளம்
பல நிறங்களில் இருக்கும் துணிகளை விற்கும் ஒருவர்
**துணி** என்பது பஞ்சு நூல் போன்ற இயற்கைப் பொருட்களாலோ, அல்லது நைலான் போன்ற பிற செயற்கைப் பொருள்களாலோ ஆன மெல்லிய நீண்ட இழைகளால் குறுக்கும் நெடுக்குமாக பின்னி நெய்யும், பரப்பளவு கொண்ட ஒரு பொருள். துணி, மாந்தர்கள் அணியும் ஆடையாகவோ, ஆடைக்குப் பயன்படும் பொருளாகவோ நெடுங்காலமாக பயன்பட்டு வந்துள்ளது. துணி நெய்யும் நெசவுத்தொழில் உலகிலேயே மிகப் பழமையான தொழில்களுள் ஒன்று. பொருள்களை எடுத்துச்செல்லும் பை, மூட்டை கட்டும் பொருள், விரிப்பு, கூடாரம் கட்டும் பொருள், காலணிகள், ஓவியம் தீட்டும் பரப்பு அடிப்பொருளாகவும், பாய்மரக் கப்பல்கள், படகுகளில் பாயாகவும் என்று பற்பல பிற பயன்பாடுகளுக்கும் துணி பயன்படுகின்றது. உலகளாவிய பரப்பில் துணிகளின் வணிக அளவு ஆண்டொன்றுக்கு பல நூறு பில்லியன் அமெரிக்க டாலர்களாகும்

வகைகள்
------

1. பருத்தித்துணி (இயற்கை இழை)

2. பட்டு (பட்டுக்கூடு)

3. கம்பளி (வுல் எனப்படும் மிருக உரோம நெசவு ஆட்டிழை மற்றும் பல)

4. செயற்கை இழைதுணி (பாலியசுடர், விசுகோசு, மற்றும் பல)

மேற்கோள்களும் அடிக்குறிப்புகளும்
--------------------------------

1. ↑  2007 ஆண்டு சீனாவின் துணியாடைகள் மற்றும் துணியின் ஏற்றுமதி மட்டும் 171.2 பில்லியன் அமெரிக்க டாலர்.
**ஆட்டக் கடிகாரம்** என்பது இருவர், ஒரே நேரத்தில் விளையாடும் ஆட்டங்களில் பயன்படுத்தப்படும் ஒரு சாதனம். இதில் இரண்டு கடிகாரங்களும், அவற்றின் மேல் இரண்டு பொத்தான்களும் இருக்கும். ஒரு கடிகாரத்தின் பொத்தானை அழுத்தினால் அக்கடிகாரம் நிற்கும், அடுத்த கடிகாரம் ஓடும். ஆகவே இரண்டு கடிகாரங்களும் ஒரே நேரத்தில் ஓடாது. ஆட்டாக்காரர்கள் ஒரு நகர்த்தலுக்கு எடுக்கும் நேரத்தைக் கணிக்க இது உதவுவதுடன், ஒரு ஆட்டக்காரர் தன் நகர்த்தல் ஒன்றுக்கு அதிக நேரம் எடுத்து ஆட்டத்தை தாமதப்படுத்தாமல் இருக்கவும் உதவுகிறது.

ஆட்டக் கடிகாரங்கள் முதலில், பெரும்பாலும் சதுரங்க போட்டிகளிலேயே பயன்படுத்தப்பட்டதால், இது அடிக்கடி **சதுரங்கக் கடிகாரம்** எனவும் அழைக்கப்படுகிறது. பின்னர் இதன் பயன்பாடு சொல்லாக்க ஆட்டம், சோகி, வெய்ச்சி மற்றும் பொதுவாக இருவர் ஆடும் ஆட்டங்களுக்கும், வேறு சில பலகை விளையாட்டுக்களும் பரவியது. முதலில் நடுவர் அனைத்து கடிகாரங்களையும் ஒரு பக்கமாக, இலகுவாக அனைத்தையும் அவதானிக்கும் வகையில் அடுக்குவார். இது இறுதி நேரங்களில் கவனம் தேவைப்படும் ஆட்டங்களை வகைப்படுத்த உதவும். 1883 ஆம் ஆண்டு இலண்டனில் நடந்த சதுரங்கப் போட்டித் தொடரில் முதன் முதலாக ஆட்டக்கடிகாரங்கள் பயன்படுத்தப்பட்டன..

அலைமருவி ஆட்டக் கடிகாரங்கள்
---------------------------

ஒரு பொதுவான அனலொக் ஆட்டக் கடிகாரம்
ஒரு ஆட்டக்காரரின் நேரம் முடிவடைந்ததைத் தெரியப்படுத்த, முடிவடைந்த துல்லியமான நேரத்தில் விழும் "கொடி" ஒன்று அலைமருவி ஆட்டக் கடிகாரங்களில் பயன்படுத்தப்படுகிறது. அனலொக் கடிகாரங்கள் இயந்திரப் பொத்தான்களை பயன்படுத்துகின்றன. ஒருவருடைய பொத்தானை அழுத்தும் போது அவருடைய கடிகார இயக்கம் நிறுத்தப்படுவதுடன் மற்றவருடைய பொத்தான் விடுவிக்கப்படும். எண்மருவி ஆட்டக் கடிகாரங்கள் பழுதடைவதால் ஏற்படும் இழப்புக்களை விட அலைமருவி ஆட்டக் கடிகாரங்கள் பழுதடைவதால் ஏற்படும் இழப்புக்கள் குறைவாகும். அதுபோலவே எண்மருவி ஆட்டக் கடிகாரங்களைப் போலவல்லாமல் அலைமருவி ஆட்டக் கடிகாரங்களை மிகக்குறைந்த செலவில் தயாரிக்க முடியும் என்பது இதன் அனுகூலமாகும்.

எண்மருவி ஆட்டக் கடிகாரங்கள்
---------------------------

எண்மருவி ஆட்டக் கடிகாரம்
பலகையுடன் பொருத்தப்பட்ட எண்மருவி ஆட்டக் கடிகாரம்
அலைமருவி ஆட்டக் கடிகாரங்களில் பல குறைபாடுகள் இருந்ததால், 1973 இல் மின் பொறியியல் மாணவன் மற்றும் சதுரங்க ஆட்டக்காரராகவிருந்த **புரூசு சேனே**, முதல் எண்மருவி ஆட்டக் கடிகாரத்தை கண்டுபிடித்தார். இதன் மூலம் மிக நுணுக்கமாக ஆட்ட நேரம் கணிக்கப்பட்டது. தற்காலங்களில் சதுரங்கப் பலகையுடன் இணைக்கப்பட்ட எண்மருவி ஆட்டக் கடிகாரங்களும் பயன்பாட்டில் உள்ளது. பலகையில் உள்ள உணரிகள் மூலம் நகர்த்தல் இடம்பெற்றதைக் கணித்து இந்தக் கடிகாரம் இயங்குகிறது.

மேற்கோள்கள்
-----------

1. ↑  Vidmar, Milan (1960). *Goldene Schachzeiten: Erinnerungen*. W. de Gruyter. பக். 10. பன்னாட்டுத் தரப்புத்தக எண்:3-11-002095-5.
2. ↑  "Early Bird", *Chess Life*, April 1992

மேலும் வாசிக்கg
---------------

* Keith Ammann (April 2012). "Winding Down: This year's rule changes may begin the last chapter in the history of the analog clock". *Chess Life*.

வெளியிணைப்புக்கள்
-----------------

விக்கிமீடியா பொதுவகத்தில்,  
 ***சதுரங்கக் கடிகாரம்***   
என்பதின் ஊடகங்கள் உள்ளன. 



|  |  |
| --- | --- |
| Search Wiktionary | விக்சனரியில் ***ஆட்டக் கடிகாரம்*** என்னும் சொல்லைப் பார்க்கவும். |

* U.S. Patent 48,84,255 for Fischer's clock
* Online Chess Clock / Chess Timer Example, used for Fast Chess
பொதுவாகப் பொறியியலில், **சேமக்கலம்** (accumulator) என்பது மின்சக்தியைச் சேமித்துப் பிறகு பயன்படுத்த உதவுகிறது. இதன் முதல் வடிவமைப்பு பிளாண்டே என்பவரால் செய்யப்பட்டதாகும். **நீரழுத்தச் சேமக்கலம்** (Hydraulic accumulator) என்பது சுருங்கா நீரழுத்தத் திரவத்தை ஒரு வெளிப்பொருளினால் அழுத்தங்கொடுக்கும்படியாத ஓர் அழுத்தச் சேமிப்புத் தேக்கம் ஆகும். அந்த வெளிப்பொருளானது சுருள்வில், உயர்ந்த எடை அல்லது அழுத்தப்பட்ட வாயு ஆகியவையாகும்.

தற்காலத்தில் இரண்டு முக்கிய சேமக்கலங்கள் பயன்படுத்தப்படுகிறது. அவை பின்வருமாறு:

1. காரீய அமில சேமக்கலம்
2. எடிசன் அல்லது நிக்கல்-இரும்பு சேமக்கலம்

காரீய அமில சேமக்கலம்
--------------------

இந்த வகை சேமக்கலத்தில் இரு காரீயத் தகடுகளை கந்தக அமிலம் நிறைந்த பாத்திரத்தில் வைக்கப்பட்டு, மின்னோட்டத்தை அதன் வழியே செலுத்தும் பொழுது ஒரு தகடு காரீயமாகவும், மற்றொரு தகடு காரீயடைஆக்சைடாக மாறி, மின்சாரத்தை சேமிக்கிறது. சராசரியாக இதன் மின்னழுத்தம் 2 வோல்டாக இருக்கும்.

எடிசன் அல்லது நிக்கல்-இரும்பு சேமக்கலம்
---------------------------------------

இதில் பொட்டாசியம் ஹைட்ராக்‌சைடு கரைசலுக்குள் நிக்கல் ஹைட்ரேடு தகடையும், இரும்பு ஆக்சைடு தகடையும் வைத்திருப்பர். இந்த தகடுகள் நிக்கல் டை ஆக்சைடாகவும், இரும்பாகவும் மாறி அதன் வழியிலே மின்னோட்டம் செல்லுகின்றன. சராசரியாக இதன் மின்னழுத்தம் 1.4 வோல்டாக இருக்கும்.
தஞ்சாவூர் மராத்திய மன்னர் பிரதாபசிம்மன் ஆட்சிக்காலத்தில் மிகச்சிறந்த அரண்மனை நிர்வாக அலுவலராக விளங்கியவர் டபீர் பண்டிதர் ஆவார்.

விசுவநாத பண்டிதர்
-----------------

அரண்மனை நிர்வாக அலுவலராக விளங்கிய விசுவநாத பண்டிதர் என்பவர் நிருவாகத் திறமையால் அமைச்சராக பதவி உயர்வினைப் பெற்றார். அதன் பின்னர் அரசரின் அன்பான ஆதரவால் டபீர் பண்டிதர் என்று பெயரிட்டு அழைக்கப்பட்டார். டபீர் என்பது பாரசீகச் சொல் ஆகும். இச்சொல்லிற்குச் செயலர் என்று பொருள் கூறுவர். இவரது இயற்பெயர் நாரோ பண்டிதர் என்பதாகும். இவரது பேரன்களாக நாரோ விசுவநாதத், நாநாஜி கங்காதர் ஆகிய இருவரும் வாழ்ந்துள்ளனர்.

டபீர் முறி
----------

இவர் அமைச்சர் பதவியேற்றபோது ஆற்காட்டு நவாப்பின் படையெடுப்பால் தஞ்சையில் கடுமையான பஞ்சம் ஏற்பட்டது. அதனால் கி.பி.1771இல் ‘அமானி‘ என்ற முறை செயல்படுத்தப்பட்டது. ஆனால் டபீர் பண்டிதர் புது செயல் முறையாக பத்து ஆண்டுகளின் மொத்த வருமானத்தை அறிந்து அதன் சராசரியைக் கணக்கிட்டு அதன்படி நிலத்தைப் பயிரிடுபவர் அரசிற்குத் தரவேண்டும் என்று ஆணையிட்டார். இவரது நிருவாகத் திட்டமானது ‘டபீர் முறி‘ எனப்பட்டது.

பணிகள்
------

இவர் சமயப்பணியிலும், நிருவாகப் பணியிலும் அதிக ஆர்வம் காட்டியவர் என்பதை அவரது அறக்கொடைகளும் பரிசுகளும் உணர்த்துகின்றன.

சங்கர மடம்
----------

டபீர் பண்டிதர், பிரதாபசிம்மனின் ஆணைப்படி காஞ்சி சங்கர மடத்தைக் கும்பகோணத்துக்கு மாற்ற ஏற்பாடுகள் செய்தார். தமது பெயரால் உருவாக்கப்பட்டிருந்த டபீர் அக்கிரகாரத்தில் இடமும் வழங்கினார். இவ்விடத்தில் காஞ்சி மடத்திற்குரிய கட்டடங்கள் அமைக்கப்பட்டன. கும்பகோணத்தில் சங்கர மடம் இருந்த காலத்தில் தஞ்சாவூர் மராத்திய அரச குடும்பத்தினரிடம் செல்வாக்குடன் திகழ்ந்த சங்கர மடாதிபதிகள், கும்பகோணம் மகாமக விழாவினை நடத்துவதிலும் முதன்மையான பங்கு வகித்தனர்.

மேற்கோள்கள்
-----------

1. 1 2   சு.சாந்தி, டபீர் பண்டிதரும் கும்பகோணமும், மகாமகம் 2004 சிறப்பு மலர்
2. ↑   எஸ்.இராமச்சந்திரன், தஞ்சை டபீர் பண்டிதர், மகாமகம் 1992 சிறப்பு மலர்
**அதிகாரப்பூர்வ இரகசியங்கள் சட்டம்** (Official Secrets Act, 1923), பிரித்தானிய இந்தியாவின் ஆட்சியின் போது, அரசின் இரகசியங்களைக் காக்கவும், எதிரி நாட்டின் உளவுச் செயல்பாடுகளைத் தடுக்கவும் 1923ம் ஆண்டில் இயற்றப்பட்டப்பட்ட சட்டம், இந்திய விடுதலைக்கும் பிறகும் தொடர்கிறது.இந்தியாவின் இறையாண்மைக்கு எதிராக எதிரி நாட்டுக்கு உதவும் செயல்கள் வன்மையாகக் கண்டிக்கத்தக்கது என்று தெளிவாக இச்சட்டத்தில் கூறப்பட்டுள்ளது. தடைசெய்யப்பட்ட அரசின் கட்டிட அமைப்புகள், ஏவுகணை தளம், இராணுவ தளங்கள், துணை மின் நிலையம் போன்ற பகுதியை ஒருவர் அணுகவோ, ஆய்வு செய்யவோ அல்லது கடந்து செல்லவோ முடியாது என்றும் இச்சட்டம் கூறுகிறது. இந்தச் சட்டத்தின்படி, எதிரி நாட்டுக்கு உதவுவது என்பது ஒரு ஓவியம், திட்டம், உத்தியோகபூர்வ இரகசியத்தின் மாதிரி அல்லது அதிகாரப்பூர்வ குறியீடுகள் அல்லது கடவுச்சொற்கள் போன்றவற்றை எதிரிக்கு தெரிவிக்கும் வடிவத்தில் இருக்கலாம்.

வழக்கு மற்றும் தண்டனைகள்
------------------------

இச்சட்டத்தின் கீழ் தண்டனைகள் மூன்று ஆண்டுகள் முதல் ஆயுள் தண்டனை வரை (இந்தியாவுக்கு எதிராகப் போரை அறிவிக்கும் நோக்கமாக இருந்தால் - பிரிவு 5). இந்தச் சட்டத்தின் கீழ் வழக்குத் தொடரப்பட்ட ஒருவர், அரசின் பாதுகாப்புக்கு ஆபத்தை ஏற்படுத்தும் நோக்கத்தில் இல்லாத செயலாக இருந்தாலும், அவர் மீது குற்றம் சாட்டப்படலாம். அதிகாரப் பதவியில் உள்ள நபர்களுக்கு மட்டுமே இந்தச் சட்டம் அதிகாரபூர்வமான இரகசியங்களைக் கையாள அதிகாரம் அளிக்கிறது. மேலும் தடைசெய்யப்பட்ட பகுதிகளில் அல்லது அவர்களுக்கு வெளியே அதைக் கையாளும் மற்றவர்கள் தண்டனைக்கு ஆளாவார்கள்.

துணை ஆய்வாளர் பதவிக்கு மேல் உள்ள காவல் துறை அதிகாரிகளுக்கு, அவரது தகவல் ஆதாரங்களை வெளிப்படுத்துவது உட்பட, குற்றம் தொடர்பான விசாரணைகளுக்கு, பத்திரிகையாளர்கள் உதவ வேண்டும்.

இச்சட்டத்தின் கீழ், ஆதாரங்களின் அடிப்படையில் மாநிலத்தின் பாதுகாப்பிற்கு போதுமான ஆபத்து இருப்பதாக நீதிமன்றம் தீர்மானித்தால், எந்த நேரத்திலும் தேடுதல் கைது ஆணைகள் பிறப்பிக்கப்படலாம்.

வழக்கின் போது தெரிவிக்கப்படும் எந்தத் தகவலும் உணர்வுப்பூர்வமானது என்று அரசுத் தரப்பு கருதினால், பொதுமக்கள் நீதிமன்ற நடவடிக்கைகளில் இருந்து விலக்கப்படலாம். இதில் ஊடகங்களும் அடங்கும்.

இந்தச் சட்டத்தின் கீழ் ஒரு நிறுவனம் குற்றவாளியாகக் காணப்பட்டால், இயக்குநர்கள் குழு உட்பட நிறுவனத்தின் நிர்வாகத்துடன் தொடர்புடைய அனைவரும் தண்டனைக்கு பொறுப்பாவார்கள். ஒரு செய்தித்தாளைப் பொறுத்தவரை, அனைவரும் - ஆசிரியர், வெளியீட்டாளர் மற்றும் உரிமையாளர் உட்பட - ஒரு குற்றத்திற்காக சிறையில் அடைக்கப்படலாம்.

விமர்சனம்
---------

### தகவல் அறியும் உரிமையுடன் முரண்பாடு

இச்சட்டத்தின் உட்பிரிவு 6 இல், எந்தவொரு அரசாங்க அலுவலகத்தின் தகவல்களும் அதிகாரப்பூர்வ தகவலாகக் கருதப்படும் எனக்கூறப்பட்டுள்ளது. எனவே 2005 தகவல் அறியும் உரிமைச் சட்டத்தின் கீழ் கோரிக்கைகளை மேலெழுதப் பயன்படுத்தலாம். இது கடும் விமர்சனத்துக்குள்ளானது. எனவே தகவல் அறியும் உரிமைச் சட்டம், அதிகாரப்பூர்வ இரகசியச் சட்டத்தை மீறுவதாக உள்ளது என இந்திய உச்ச நீதிமன்றம் கருத்து தெரிவித்துள்ளது..

மேற்கோள்கள்
-----------

1. ↑  All you need to know about the Official Secrets Act
2. ↑  OFFICIAL SECRETS ACT: A CRITIQUE
3. ↑  Delhi journalist arrested under Official Secrets Act: What is this anti-spying law?
4. 1 2  ""Act No. 19 of 1923 dated 2nd. April, 1923"" (PDF). 2020-06-17 அன்று மூலம் (PDF) பரணிடப்பட்டது. 2023-02-22 அன்று பார்க்கப்பட்டது.
5. ↑
| அதியுயர் அதிர்வெண் (VHF) |
| --- |
| அதிர்வெண் (சுற்றுகள்/செக்): 30 MHz இலிருந்து 300 MHz வரை
அலைநீளம்: 10 மீட்டர் இல் இருந்து 1 மீட்டர் வரை |

**அதியுயர் அதிர்வெண்** (அல்லது அதியுயர் மீடிறன், *Very high frequency*) என்பது 30 தொடக்கம் 300 மெகா ஹேட்ஸ் அலைவரிசை அதிர்வெண்களைக் குறிக்கும். இதற்குக் கீழே உள்ள அலைவரிசைகள் உயர் அதிர்வெண்ணாகும். மேலேயுள்ள அலைவரிசைகள் மிகை அதியுயர் அதிர்வெண்ணாகும்.

பொதுவாக பண்பலை வரிசை அல்லது FM என்றவாறழைக்கப்படும் வானொலி (ரேடியோ) 88-108 மெகா ஹேட்ஸ் அலைவரிசையிலேயே ஒலிபரப்பப்படுகின்றது. தவிர தொலைக்காட்சி (TV) பண்பலைவரிசையுடன் மிகை அதிஉயர் அதிர்வெண் ஊடாக பல்லூடக (ஒலி/ஒளி) பரப்புச் செய்யப்படுகின்றது. அதியுயர் அதிர்வெண்ணானது கடற் போக்குவரத்து, விமானத் தொலைத் தொடர்பாடல் மற்றும் ஐக்கிய நாடுகள் மற்றும் பல்வேறு மனிதநேய அமைப்புக்களின் தொலைத் தொடர்பாடலிற்கும் பயன்படுகின்றது.

அதியுயர் அதிர்வெண்ணானது குறைந்த தூரப் பகுதிகளுக்கே பொருத்தமானது. இதன் வீச்சானது பார்க்கக் கூடிய தூரத்திலும் (Line of sight) சற்றே கூடுதானது. உயர் அதிர்வெண்ணைப் போன்று வளிமண்டலத்தில் உள்ள அயன மண்டலம் இதைத் தெறித்து மீண்டும் பூமிக்கு அனுப்பாது. எனவே இதன் வீச்சானது உள்ளூர்ப் பிரதேசத்திலேயே இருப்பதோடு பல்லாயிரக்கணக்கான தூரத்தில் உள்ள பிறிதோர் இடத்தில் இடையூறேதையும் ஏற்படுத்தாது. அதியுயர் மீடிறனானது வளிமண்டல இரைச்சல்கள் போன்றவற்றினால் பெரிதாகப் பாதிப்படையாது,

பார்வையில் இருக்கும் தூரம்
--------------------------

அதியுர் அதிர்வெண்ணின் வீச்சானது (அதாவது அடையக் கூடிய தூரம்) தொலைத் தொடர்பாடல் உபகரணத்தின் சக்தி, வாங்கும் உபகரணத்தின் சக்தி போன்றவற்றுடன் பார்வையில் இருக்கும் தூரத்தில் தங்கியுள்ளது.

அண்ணளவான தூரமானது 

* தூரம் கிலோ மீட்டரில் = {\displaystyle {\sqrt {12.7\times A\_{m}}}}, இங்கே {\displaystyle A\_{m}} தொலைத் தொடர்பாடல் அண்டனாவின் உயரம் மீட்டரில்
* தூரம் மைலில் = {\displaystyle {\sqrt {1.5\times A\_{f}}}}, இங்கே {\displaystyle A\_{f}} தொலைத் தொடர்பாடல் அண்டனாவின் உயரம் அடியில்

மேற்கோள்கள்
-----------

1. ↑  "Rec. ITU-R V.431-7, Nomenclature of the frequency and wavelength bands used in telecommunications" (PDF). ITU. 31 அக்டோபர் 2013 அன்று மூலம் (PDF) பரணிடப்பட்டது. 20 February 2013 அன்று பார்க்கப்பட்டது. Unknown parameter `|=` ignored (உதவி)
**மணப்பாறை முறுக்கு** பரவலாக அறியப்பட்ட முறுக்கு வகைகளில் ஒன்று. இதன் தனித்துவமான சுவையினால் பிரபலமாகியுள்ளது. இது இந்திய மாநிலமான தமிழ்நாட்டின் திருச்சிராப்பள்ளி மாவட்டத்தில் உள்ள மணப்பாறை நகரத்தின் பெயரிடப்பட்ட சிற்றுண்டியாகும்.

சிறப்பு
-------

தமிழகத்தின் பிற பகுதிகளுக்கும் பிற இந்திய மாநிலங்களுக்கும், வெளிநாடுகளுக்கும் கூட மணப்பாறை முறுக்கு கொண்டு செல்லப்படுகிறது. மணப்பாறை முறுக்கின் சுவைக்குக் காரணம் அங்கு நிலத்தடியில் இருந்து எடுக்கப்படும் தண்ணீர் இயற்கையாக உப்புச்சுவை கொண்டமையேயாகும். இந்த நீரைக் கொண்டு முறுக்கு தயாரிக்கப்படுவதால் அவை சுவையாக இருப்பதாகப் பல ஆண்டுகளாக முறுக்குத் தொழில் செய்துவரும் வியாபாரிகள் கூறுகின்றனர்.

குடிசைத் தொழில்
---------------

ஏறத்தாழ 50 ஆண்டுகளுக்கு முன்பு குடிசைத் தொழிலாகத் தொடங்கப்பட்ட இந்த முறுக்கு வியாபாரம், தற்போது மணப்பாறை நகரில் சுமார் 100 குடும்பங்களின் வாழ்வாதாரமாக உள்ளது.

மேற்கோள்கள்
-----------

1. ↑  சி.ய.ஆனந்தகுமார்,என்.ஜி.மணிகண்டன். "ருசியின் ரகசியம்! - மணப்பாறை முறுக்கு". *www.vikatan.com/*. 2021-05-21 அன்று பார்க்கப்பட்டது.
2. ↑  "தீபாவளி நெருங்கியும் ஆர்டர்கள் இன்றி பாதிப்பில் மணப்பாறை முறுக்குத் தொழில்." *News18 Tamil* (tm). 2021-05-21 அன்று பார்க்கப்பட்டது.CS1 maint: Unrecognized language (link)
3. 1 2  தினமணி புத்தாண்டு மலர் 2014

* மணப்பாறை முறுக்கு﻿. தி இந்து (தமிழ்), நாள்: மே 31, 2014
* மணப்பாறை முறுக்கு தயாரிக்கும் தொழிலாளர்கள் கோரிக்கை பரணிடப்பட்டது 2016-03-04 at the வந்தவழி இயந்திரம்
**பாண்டுரங் புருசோத்தம் சிரோட்கர்** (*Pandurang Purushottam Shirodkar*) (12 டிசம்பர் 1916 - 5 செப்டம்பர் 2000) ஒரு விடுதலைப் போராளியும், கோவா சட்டமன்றத்தின் முதல் அவைத் தலைவராகவும் இருந்தவர். இவர் இந்திய மாநிலமான கோவாவில் பிறந்தார். போர்த்துகீசிய இந்தியாவில் சட்டத்தைப் படித்தார். இவர் கோவாவின் விடுதலைக்கானப் போராட்டத்தில் தீவிரமாக பங்குபெற்றார், பல ஆண்டுகள் ஆப்பிரிக்காவிற்கும் போர்ச்சுகல்லுக்கும் நாடு கடத்தப்பட்டார். இந்திய தேசிய காங்கிரசில் உறுப்பினராகவும், மஹாராஷ்ட்ரவதி கோமண்டக் கட்சியில் ஒரு முக்கிய நபராகவும் இருந்தார்.
சிரோட்கர் மராத்தி, கொங்கனி, ஆங்கிலம், போர்த்துகீசிய மொழிகளில் பல புத்தகங்களை எழுதியுள்ளார். பால கங்காதர் திலக்கின் ஸ்ரீமத்பக்பத்வதீதர்ஹசியாவை போர்த்துகீசிய மொழிக்கு மொழிபெயர்த்தார்.

குறிப்புகள்
-----------

1. ↑  "Past speakers of Goa". 24 September 2009 அன்று மூலம் பரணிடப்பட்டது.
2. ↑  cabinet government in Goa, 1961–1993, Pages:4–5 By Aureliano Fernandes

மேலும் காண்க
------------

* கோவாவின் சட்டமன்றம்

வெளி இணைப்புகள்
---------------

* கோவாவின் சட்டமன்றம் ஆன்லைன்
**பி. வெற்றிவேல்** (*P. Vetrivel*)(1959 அல்லது 1960 - 15 அக்டோபர் 2020) இந்தியாவின் தமிழ்நாட்டைச் சேர்ந்த அரசியல்வாதி ஆவார்.

வாழ்க்கை
--------

வெற்றிவேல் பெரம்பூர் தொகுதியிலிருந்து பதினைந்தாம் தமிழ்நாடு சட்டப்பேரவைக்கு 2016ஆம் ஆண்டு தமிழகச் சட்டமன்றத் தேர்தலில் அனைத்திந்திய இந்திய அண்ணா திராவிட முன்னேற்றக் கழகம் சார்பில் தேர்ந்தெடுக்கப்பட்டார். முன்னதாக 2011ல் நடைபெற்ற சட்டமன்ற தேர்தலில் ஆர். கே. நகர் தொகுதியிலிருந்து தேர்ந்தெடுக்கப்பட்டார்.சொத்து வழக்கில் தண்டனை பெற்றதால் ஜெ. ஜெயலலிதா பதவியை இழக்க ஏற்பட்டது. வழக்கிலிருந்து விடுவிக்கப்பட்டபிறகு ஜெயலலிதா போட்டியட வசதியாக ஆர்.கே.நகர் சட்டமன்ற உறுப்பினர் பதவியை இராஜினாமா செய்தார்..

முதலமைச்சர் எடப்பாடி க.பழனிசாமிக்கு அளித்த ஆதரவை திரும்பப்பெற்றதோடு, கிளர்ச்சித் தலைவர் டி. டி. வி. தினகரனுக்கு விசுவாசமாகி, அம்மா மக்கள் முன்னேற்றக் கழகத்தில் இணைந்ததால் சபாநாயகர் ப. தனபாலால் தகுதி நீக்கம் செய்யப்பட்ட 18 உறுப்பினர்களில் இவரும் ஒருவர்.

இறப்பு
------

கோவிட் பெருந்தொற்று காரணமாகச் சிகிச்சைக்காக மருத்துவமனையில் அனுமதிக்கப்பட்டிருந்த இவர் அக்டோபர் 15, 2020 அன்று சிகிச்சை பலனின்றி உயிரிழந்தார்.

மேற்கோள்கள்
-----------

1. ↑  Former Tamil Nadu MLA, AMMK treasurer P Vetrivel dies in Chennai hospital
2. ↑  "General Election to Legislative Assembly Trends and Results 2016: Tamil Nadu : Constituency-wise Trends". Election Commission of India. 19 May 2016. 16 August 2016 அன்று மூலம் பரணிடப்பட்டது. 27 May 2018 அன்று பார்க்கப்பட்டது.
3. ↑  Verdict on disqualification of 18 MLAs on June 14; Tamil Nadu on tenterhooks
4. ↑  Echo of poll debacle: AMMK sees many jumping ship
5. ↑
**கிண்ணத்தப்பம்** (*Steamed plate cake*) கேரளா மற்றும் தமிழ்நாடு, கன்னியாகுமரி மாவட்டம், திருவிதாங்கோடு ஊர்களில் பரவலாக உட்கொள்ளப்படும் ஒரு பிரபலமான பாரம்பரிய இனிப்பு உணவாகும் ஆகும். கிண்ணத்துப்பத்தில் இரண்டு வகைகள் உள்ளன. ஒன்று வெள்ளை நிறமானது, மற்றொன்று கருப்பு நிறமுடையது. வெள்ளை வகை கிண்ணத்துப்பத்தினை சமைப்பது மிகவும் எளிதானது. மேலும் இதனைக் கருப்பு வகையுடன் ஒப்பிடும்போது மிகவும் மென்மையானதாகவும் உள்ளது.

தேவையான பொருட்கள்
-----------------

* பச்சை அரிசி ஊறவைத்தது
* கடலைப்பருப்பு (ஊறவைத்து அவித்தது)
* தேங்காய்ப்பால்
* தேங்காய் துருவியது
* வெல்லம்
* ஏலக்காய் பொடி
* நெய்

செய்முறை
--------

சுவையான கிண்ணத்தப்பம் தயாரிக்க, முதலில் பாத்திரம் ஒன்றில் தேவையான அளவு வெல்லத்தை எடுத்து இரண்டு குவளைத் தண்ணீர் விட்டுக் கொதிக்க வைக்கவேண்டும். வெல்லம் முழுவதுமாக உருகி கெட்டியாக வரும் வரை கொதிக்கவிடவேண்டும். அதே நேரத்தில் ஊறவைத்த அரிசியை நன்றாக அரைத்து தேங்காய்ப்பால் சேர்த்து மெல்லிய மாவு பதத்திற்குக் கொண்டுவர வேண்டும். மிதமான சூட்டில் இக்கலவையினை தடிமனான வாணலி பாத்திரத்தில் இட்டுக் கிளறி வரவேண்டும். மாவின் அளவு வெப்பத்தினால் அளவு குறைந்து இறுகும்போது காய்ச்சிய வெல்லத்தைச் சேர்த்துக் கிளற வேண்டும். இதனுடன் கடலைப்பருப்பு மற்றும் ஏலக்காய் தூள் சேர்த்துத் தொடர்ந்து கிளற வேண்டும். மாவு பாத்திரத்தில் ஒட்டிக்கொண்டால், நெய் சேர்த்துக் கிளறினால் சரியாகிவிடும். மாவிலிருந்து நெய் பிரிய ஆரம்பிக்கும் போது, இந்தக்  கலவையை நெய் தடவிய பாத்திரம் ஒன்றில் இட்டு அதன் மீது மேல் வறுத்த தேங்காய்த் துருவலைப் பரப்பவேண்டும். அறைவெப்ப நிலையில் சூடு ஆறி குளிரும் முன் துண்டு போட்டால் துண்டின் வடிவம் சரியான வடிவத்தில் வராமல் போக வாய்ப்புகள் உள்ளன.

மேலும் பார்க்கவும்
------------------

* கலத்தப்பம்

மேற்கோள்கள்
-----------

1. ↑  Sulekha Kinnathappam
2. ↑  "Kerala Malabar Kinnathappam – pachakam.com" (ஆங்கிலம்). 2022-02-14 அன்று பார்க்கப்பட்டது.

வெளி இணைப்புகள்
---------------

* பொதுவகத்தில் Kinnathappam தொடர்பாக ஊடகக் கோப்புகள் உள்ளன.
**ஏ. ஆர். இரமேஷ்** (*A. R. Ramesh*) என்பவர் ஒரு இந்திய திரைப்பட இயக்குனர் ஆவார். இவர் பெரும்பாலும் தமிழ் திரைப்படங்கள் மற்றும் தொலைக்காட்சித் தொடர்களில் பணியாற்றியுள்ளார். 1990 களின் பிற்பகுதியில் தீவிரமாக திரைப்பட் துறையில் செயல்பட்ட இவர், அதிரடி மற்றும் காதல் படங்களை உருவாக்கினார்.

தொழில்
------

இரமேஷ் விஜயகாந்த் *நடித்த தாயகம்* (1996) படத்தில் இயக்குநராக அறிமுகமானார். இப்படத்தின் வெற்றியால் இவர் குறுகிய காலத்தில் மூன்று படங்களுக்கு ஒப்பந்தமானார். பின்னர் இவர் *தினமும் என்னை கவனி* (1997), *இனி எல்லாம் சுகமே* (1998) ஆகிய காதல் படங்களைத் உருவாக்கினார். இவை இரண்டுமே வணிக ரீதியாக எத்பார்த்த வெற்றியைத் தரவில்லை.  மேலும் இரமேஷ் ஒன்பது இயக்குனர்களுடன் இணைந்து பல நாயகர்கள் நடித்த *சுயம்வரம்* (1999) படத்தில் பணியாற்றினார். அப்படத்தில் பார்த்திபன், சுவலட்சுமி சம்பந்தப்பட்ட காட்சிகளை இயக்கும் பொறுப்பு இவருக்கு வழங்கப்பட்டது.  இரமேஷ் பின்னர் *இண்டிபெண்டன்ஸ் டே* (2000) என்ற இருமொழி அதிரடி படத்திலும் பணியாற்றினார், இது தமிழிலும், கன்னடத்திலும் இரண்டு ஆண்டு காலத்தில் படமாக்கப்பட்டது. அப்படத்தில் அருண் பாண்டியன் மற்றும் சாய்குமார் ஆகியோர் முக்கிய வேடங்களில் நடித்தனர். 2001 ஆம் ஆண்டில், ரகுவரன் நடிப்பில் *அப்பா* என்ற திரைப்படத் தயாரிப்பைத் தொடங்கினார், அதன் தயாரிப்பு பணி முடிவடையவில்லை.

திரைப்படவியல்
-------------

| ஆண்டு | படம் | குறிப்புகள் |
| --- | --- | --- |
| 1996 | *தாயகம்* |  |
| 1997 | *தினமும் என்னை கவனி* |  |
| 1998 | *இனி எல்லாம் சுகமே* |  |
| 1999 | *சுயம்வரம்* |  |
| 2000 | *இண்டிபெண்டன்ஸ் டே* |  |
|

குறிப்புகள்
-----------

1. ↑  "Archived copy". 28 January 2015 அன்று மூலம் பரணிடப்பட்டது. 2015-02-27 அன்று பார்க்கப்பட்டது.CS1 maint: archived copy as title (link)
2. ↑
3. ↑
எண் 6 காட்டும் அளவு ஒரு விரற்கடை.
**விரல் (கணிதம்)** அல்லது **விரற்கடை** (ஆங்கிலம்: Finger (unit)) என்பது பண்டையத் தமிழர்கள் நீளத்தை அளப்பதற்குப் பயன்படுத்திய அளவை முறையின் அலகுகளில் ஒன்று. அளப்பதெற்கென்று தனிப்பட்ட அளவு கருவிகளை முழுவதுமாகச் சார்ந்திராமல், தமது உடம்பின் பாகங்களைக் கொண்டு அன்றாட வாழ்க்கையில் தேவைப்படும் பொருட்கள், (கயிறு, கம்பு, துணி...) நீளங்கள் மற்றும் இரு குறிப்பிட்ட பொருட்களுக்கு இடைப்பட்ட தூரம் (ஓரளவு சிறியதான) ஆகியவற்றை அளக்கும் வழமையைத் தமிழர்கள் கொண்டிருந்தனர். அவர்கள் பயன்படுத்திய அலகுகளுள் விரற்கடை, சாண் மற்றும் முழம் ஆகியவை பரவலானவை. ஒவ்வொரு மனிதருக்கும் உடல் அளவுகள் மாறுபடும் என்பதால் விரற்கடை, சாண் மற்றும் முழம் ஆகிய அலகுகள் குறிக்கும் தூரம் அளக்கும் ஆட்களைப் பொறுத்து மாறுபடும் தன்மையுடையது என்றாலும் சாதாரண மக்களும் எளிதாக பயன்படுத்தக்கூடிய ஒரு அளவை முறையாக உள்ளது குறிப்பிடத்தக்கது

ஒரு மனிதரின் கையில் அமைந்துள்ள ஒரு விரலின் அகலம், ஒரு **விரல்** அல்லது **விரற்கடை** அளவாகும். நமது வலது கையில் கட்டை விரலை மடித்துக் கொண்டு மற்ற நான்கு விரல்களையும் ஒட்டினாற்போல வைத்தநிலையில் ஆட்காட்டி விரலுக்கும் சுண்டு விரலுக்கும் இடைப்படும் அகலப்போக்கான அளவு **நான்கு விரற்கடை** எனப்படும்.

இருபத்து நான்கு விரல் கொண்டது ஒரு முழம் ஆகும். விரல் பன்னிரண்டு கொண்டது ஒரு சாண். சாண் இரண்டு கொண்டது ஒரு முழம்.

1 விரல் = 1/24 முழம் = 1/24 \* 18 அங்குலம் = 3/4 அங்குலம்
1 விரல் = 1/12 சாண் =1/12 \* 9 அங்குலம் =3/4 அங்குலம்
தமிழ் இலக்கியங்களில் விரற்கடையின் பயன்பாடு காணப்படுகிறது.

எடுத்துக்காட்டு:

"கூடம் எடுத்துக் குடிபுக்க மங்கையர்

ஓடுவர் மீளுவர் பன்னிரண்டு அங்குலம்

நீடுவர் எண்விரல், கண்டிப்பர் நால்விரல்

கூடிக்கொள்ளில் கோல அஞ்செழுத்து ஆமே."

-திருமந்திரம் பாடல் எண்: 557.

மேலும் பார்க்க
--------------

* சாண்
* முழம்
**ஏ. எசு. பன்னீர்செல்வன்** (A. S. Panneerselvan) என்பவர் இதழாளர், பத்தி எழுத்தாளர் ஆவார். ஆங்கில செய்தித்தாள் தி இந்துவில் *வாசகர்களின் ஆசிரியர்* என்னும் பொறுப்பில் இருந்து வருகிறார். பன்னாட்டு மற்றும் தேசிய இதழ்களில் கட்டுரைகள் இருநூற்றுக்கும் மேலாக எழுதியுள்ளார்.

செயல்பாடுகள்
------------

மனவியல் கல்வியில் முதுநிலைப் பட்டம் பெற்ற பன்னீர்செல்வன் 1984 இல் இலங்கைக்குப் பயணம் மேற்கொண்டு கொழும்பு, யாழ்ப்பாணம், அம்பாறை முதலிய பகுதிகளிலிருந்து அங்குள்ள நிலைமைகள் குறித்து செய்தித் தொகுப்புகளை அனுப்பினார். இதனால் இலங்கையில் வாழும் மக்கள் நிலைமைகளை இந்தியாவிலும் உலக நாடுகளிலும் அறிய முடிந்தது.

பொறுப்புகளும் பதவிகளும்
-----------------------

1998 இல் ஆக்சுபோர்டு பல்கலைக்கழகத்தில் ராய்ட்டர் பெல்லோ பட்டம் பெற்றார். அவுட்லுக் என்னும் ஆங்கில கிழமை இதழில் பணிசெய்த பின் சன் நெட் ஒர்க் நிறுவனத்தில் சேர்ந்தார். அதில் மேலாண்மை இயக்குநர் பொறுப்பில் இருந்தார். பனோஸ் தென் ஆசியா நிறுவனத்தில் செயல் இயக்குநராகவும் ஊடக வளர்ச்சி உலக மன்றத்தில் செயல்குழு உறுப்பினராகவும் ஐ சி எப் ஜே என்னும் பன்னாட்டு இதழ் நிறுவனத்தில் ஆலோசனைக் குழு உறுப்பினராகவும் இருந்து வருகிறார். சென்னையில் உள்ள ஆசியப் பத்திரிக்கை கல்லூரியில் கற்பிக்கும் ஆசிரியராகவும் இருக்கிறார். பிரண்டுலைன் ஆங்கில இதழின் முயற்சியில் பிள்ளையார் சதுர்த்தியை முன்னிட்டு மக்களை ஈடுபடுத்தல் நோக்கில் ஒரு வீடியோ படத்தைப் பன்னீர்செல்வன் உருவாக்கினார். அமெரிக்க இங்கிலாந்து போன்ற நாடுகளில் பயணம் செய்து விரிவுரைகள் ஆற்றியுள்ளார்.

சான்றாவணம்
----------

1. ↑  Panneerselvan Profile

மேலும் பார்க்க
--------------

 பரணிடப்பட்டது 2016-07-23 at the வந்தவழி இயந்திரம்
**புவியரிமானப் படிவுகள்** *(Terrigenous sediments)* என்பவை நிலப்பரப்புகளில் உள்ள பாறைகள் அரிக்கப்படுவதால் பெறப்பட்ட படிவுகளைக் குறிக்கிறது. அதாவது கடற்பகுதிக்கு எதிரான நிலப்பகுதி சூழலிலிருந்து இப்படிவுகள் உருவாகின்றன. மணல், சேறு, மற்றும் வண்டல் ஆகியனவற்றைக் கொண்டுள்ள இப்படிவுகள் ஆறுகளால் கடலுக்கு அடித்துவரப்படுகின்றன. பொதுவாக இப்பகுதிக்கூறுகள் அனைத்திற்கும் பாறைகளே மூலமாகும். இத்தகைய படிவுகள் கண்டத்திட்டுகளில் மட்டுமே பெரும்பாலும் படிகின்றன .

எரிமலைகள், பாறைகளின் காலநிலை, காற்று வீசுதலால் பெறப்படும் தூசு, பனியாறுகளால் அரைக்கப்படுபவை மற்றும் பனிப்பாறைகளால் கடத்தப்படும் வண்டல் ஆகியவை இப்படிவுகளுக்கான ஆதார மூலத்தில் அடங்கும்.

இன்றைய சமுத்திரங்களில் உள்ள குறிப்பிடத்தக்க அளவிலான உப்புக்கு இப்புவி அரிமானப் படிவுகளும் ஒரு காரணமாகும். காலப்போக்கில் ஆறுகள் மேலும் மேலும் கடலுக்கு தாதுக்களைத் தொடர்ந்து கொண்டு செல்கின்றன. இச்செயல்முறையில் நீர் ஆவியாவதால் கனிமங்கள் விட்டு செல்லப்படுகின்றன. உயிரியல் செயல்முறைகளால் குளோரின் மற்றும் சோடியம் தனிமங்கள் நுகரப்படுவதில்லை என்பதால் இந்த இரண்டு தனிமங்களும் கரைந்துள்ள கனிமங்களில் மிகப்பெரிய பகுதியாக இருக்கின்றன .

மேற்கோள்கள்
-----------

1. ↑  Pinet 1996, ப. 79.
2. ↑  Pinet 1996, ப. 79–83.
3. ↑  Swensen, Herbert (1983). *Why is The Ocean Salty?*. U.S. Geological Survey.. பார்த்த நாள்: 26 January 2016.
**ஊட்டி வர்க்கி** (*Ooty varkey*) என்பது கோதுமை மாவு, அரிசி, ரவை, தண்ணீர், நெய், சர்க்கரை மற்றும் உப்பு ஆகியவற்றால் செய்யப்படும் ஒரு வகை பிஸ்கட் உணவு ஆகும். இது நன்கு வறுத்ததாகவோ அல்லது சுடப்பட்டதாக இருக்கலாம். இது பிரெஞ்சு அடுமனையின் உள்ளூர் காலனித்துவ கால மறு தயாரிப்பாகக் கருதப்படுகிறது.

வரலாறு
------

இந்தியாவில் காலனி ஆதிக்கத்திலிருந்தே, ஊட்டி வர்க்கிக்கு பிரபலமானது. இது எப்படி, எப்போது வந்தது, எப்படி வர்கி என்று அழைக்கப்பட்டது என்பது யாருக்கும் தெரியாது.

புவிசார் குறியீடு முயற்சிகள்
----------------------------

ஊட்டி அடுமனை உரிமையாளர்கள் சங்கத் தலைவர் ஊட்டி வர்க்கிக்கு புவிசார் குறியீடு வழங்கினால், ஊட்டியில் உள்ள அடுமனைகளுக்கு வரப்பிரசாதமாக அமையும் எனத் தெரிவித்தார். வர்க்கி தயாரிப்பதற்கான பொருட்களை உள்ளூரிலிருந்தே பெறுகிறார்கள். ஊட்டியில் உள்ள நீர் மற்றும் வானிலையின் பண்புகள் வர்க்கிக்கு தனித்துவமான சுவையை அளிக்கிறது.

விலங்கு கொழுப்பு
----------------

ஊட்டி வர்க்கியில் விலங்குகளின் கொழுப்பு இல்லை. ஊட்டியில் 90க்கும் மேற்பட்ட வர்கி உற்பத்தியாளர்கள் உள்ளனர். இவர்களில் யாரும் விலங்குகளின் கொழுப்பை வர்க்கி உற்பத்தியில் பயன்படுத்துவதில்லை.

மேற்கோள்கள்
-----------

1. ↑  Nainar, Nahla (2018-08-17). "The journey of the famous Ooty 'varkey'" (in en-IN). *The Hindu*. பன்னாட்டுத் தர தொடர் எண்:0971-751X. .
2. ↑  The Hindu, Tamil Nadu (7 December 2014). "'Ooty varkey' synonymous with the Blue Mountains". D.Radhakrishnan.. பார்த்த நாள்: 11 December 2017.
3. ↑  "Efforts on to get GI recognition for Ooty 'Varkey'". .
4. ↑  The Hindu, Cities, Coimbatore. "'No animal fat in Ooty varkey'". Special Correspondent.. பார்த்த நாள்: 11 December 2017.
**ஊண்பித்தை** என்பவர் சங்ககாலப் புலவர்களில் ஒருவர். குறுந்தொகை 232 எண்ணுள்ள பாடல் ஒன்று மட்டும் இவரது பாடலாகச் சங்கத்தொகை நூல்களில் இடம்பெற்றுள்ளது. பாலைத் திணைப் பாடல் அது.

புலவர் பெயர் விளக்கம்
---------------------

ஊண் என்றால் உணவு. பாலைநிலத்தில் இரலைமான் ஒன்று ஊணுக்காக அலைகிறது. அப்போது அதற்குக் கிடைத்ததெல்லாம் மரல் என்னும் கானல்நீர்தான். இது ஊண்பித்து. இப்படிப் புதுமையான ஊண்பித்தைக் குறிப்பிட்டுப் பாடியுள்ளதை எண்ணி, இவரது இயற்பெயர் தெரியாத நிலையில் குறுந்தொகை நூலைத் தொகுத்தவர் இவருக்கு ஊண்பித்தை என்று பெயர் சூட்டியுள்ளார்.

பாடல் தரும் செய்தி
------------------

'மரல் புகா அருந்திய மா எருத்து இரலை' (அனலாக ஓடும் காற்றாகிய கானல்நீரை மட்டுமே உணவாகக் கொண்ட மான்) யானை ஒடித்து உண்டு போட்டுவிட்டுச் சென்ற மரத்தடி நிழலில் உறங்குமாம்.

இப்படிப்பட்ட வழியில் செல்வோர் நம்மை நினைப்பாரோ, நினைக்க மாட்டாரோ? அவரோடு பேசமுடியவில்லையே - தலைவனைப் பிரிந்திருக்கும் தலைவியிடம் தோழி இவ்வாறு சொல்வது ஒருவகை ஆறுதல் மொழி.

### அரிய சொல்

'புகா' என்னும் சொல் குழந்தைகளுக்கு ஊட்டும் கூழாஞ்சோற்றைச் குறிக்கும். 'புவா தின்னும்மா' என்று சொல்லிக்கொண்டு தமிழ்த் தாய்மார் இன்றும் தம் குழந்தைகளுக்குச் சோறு ஊட்டுவர்.

### அரிய தொடர்

வாய்ப்புணர்வு  

ஒருவர் பேசுகிறார். அதனைக் கேட்டவர் சொன்னவரிடம் பேசுகிறார். இருவர் வாய்களும்(வாயில் வரும் சொற்களும்) புணர்கின்றன. இப்படி 'உரையாடலை' இந்தப் பாடல் 'வாய்ப்புணர்வு' என்று குறிப்பிடுகிறது.
**மை** **பின்த் முகம்மது அல் கலீஃபா** (Mai bint Mohammed Al Khalifa) ஓர் பஹ்ரைன் அரசியல்வாதி மற்றும் அமைச்சர் ஆவார்.

பணிகள்
------

இவர் 2009 ஆம் ஆண்டில் பஹ்ரைனில் தகவல் துறை அமைச்சராக நியமிக்கப்பட்டார். பஹ்ரைனில் தகவல் அமைச்சராக நியமிக்கபட்ட முதல் பெண் இவர். மேலும் இவர் உலக பாரம்பரியத்திற்கான அரபு பிராந்திய மையத்தின் குழுவின் தலைவராகவும், கலாச்சாரம் மற்றும் தொல்பொருட்களுக்கான பஹ்ரைன் ஆணையத்தின் தலைவராகவும் உள்ளார்.  இவர் பஹ்ரைன் கலாச்சார அமைச்சராக பணியாற்றியுள்ளார். 

2014 ஆம் ஆண்டில் ஃபோர்ப்ஸ் மத்திய கிழக்கு நாடுகளின் மிக சக்திவாய்ந்த அரபு பெண்களின் பட்டியலில் இவர் பெயர் ஆறாவது இடத்தில் பட்டியலிடப்பட்டது. இவர் 2014 ஆம் ஆண்டு பிப்ரவரியில் பாரம்பரிய இடங்களில் பார்வையிட்டார் மற்றும் அதை புதுப்பிப்பதற்கான திட்டங்களை முன்மொழிந்தார். கலாச்சார அமைச்சராக இவர் பஹ்ரைனில் உள்ள கலைஞர்களை ஊக்குவிக்க பணியாற்றியுள்ளார். 

2015 ஆம் ஆண்டு அக்டோபர் 21 அன்று நியூயார்க் நகரில் நடைபெற்ற உலக நினைவுச்சின்ன நிதியத்தின் 50 வது ஆண்டுவிழாவில், பஹ்ரைனின் நினைவுச்சின்னங்களையும் கலாச்சாரத்தையும் பாதுகாப்பதில் இவர் வகித்த பங்கிற்காக இவருக்கு "வாட்ச் விருது" வழங்கப்பட்டது. 2017 ஆம் ஆண்டில் ஐக்கிய நாடுகள் சபையின் உலக சுற்றுலா அமைப்பு (UNWTO) சர்வதேச அபிவிருத்திக்கான நிலையான சுற்றுலா ஆண்டின் சிறப்பு தூதராக நியமிக்கப்பட்டது.

குறிப்புகள்
-----------

1. ↑  "Shaikha Mai Bint Mohammed Al-Khalifa". *whc.unesco.org* (ஆங்கிலம்). UNESCO World Heritage Centre. 16 November 2017 அன்று பார்க்கப்பட்டது.
2. ↑  "UNWTO appoints Shaikha Mai Bint Mohammed Al-Khalifa as Ambassador of the International Year of Sustainable Tourism for Development". *media.unwto.org* (ஆங்கிலம்). World Tourism Organization UNWTO. 2017-11-17 அன்று மூலம் பரணிடப்பட்டது. 16 November 2017 அன்று பார்க்கப்பட்டது.
**மேஸ் ரன்னர்: தி டெத் கியூர்** (Maze Runner: The Death Cure) (தமிழ் : புதிர்க்கட்டிடத்தில் ஓடுபவர் : முடிவின் மருந்து) என்பது 2018 ல் வெளிவந்த அறிவியல் புனைவு திரைப்படம் ஆகும். 2014 இல் வெளிவந்த தி மேஸ் ரன்னர், அதைத் தொடர்ந்து 2015 இல் வெளிவந்த மேஸ் ரன்னர்: தி ஸ்கார்ச் ட்ரையல்ஸ் திரைப்படங்களுக்கு அடுத்த பாகமாக இந்தத் திரைப்படம் வெளிவந்தது. இந்தத் திரைப்பட வரிசையின் கடைசித் திரைப்படம் இதுவாகும். இதில் டிலான் ஓ'பிரையன், தோமஸ் சாங்ஸ்டர், கயா ஸ்காடெல்ரியோ மற்றும் பலர் நடித்துள்ளனர். இந்தத் திரைப்படம் 20ஆம் சென்சுரி பாக்ஸ் நிறுவனத்தால் வெளியிடப்பட்டது. 26 ஜனவரி 2018 இல் வெளிவந்த இந்தத் திரைப்படம், 288 மில்லியன் அமெரிக்க டாலர்கள் வசூலைக் குவித்தது .

கதை சுருக்கம்
-------------

முந்தைய திரைப்படங்களில் புதிர்கட்டிடத்திலிருந்து வெளிவந்த பின்னர் தாமஸ் மற்றும் அவரது குழுவினர் ஒரு மோசமான அமைப்பினால் அடைத்து வைக்கப்பட்டாலும் ஒரு நல்ல அமைப்பின் உதவியால் அங்கிருந்து காப்பாற்றப்படுவதில் இருந்து கதை தொடர்கிறது.

அந்த மோசமான அமைப்புக்கு எதிராக போராடும் குழுவினருடன் இணைகின்றனர். நகர்ப்புறத்துக்கு வெளியே மறைந்து இருந்தாலும் ஒரு கட்டத்தில் தாமஸின் நண்பர் நெவ்ட் மோசமான தீநுண்மத்தால் கொஞ்சம் கொஞ்சமாக பாதிக்கப்படுவதை தாமஸிடம் சொல்லும்போது அவரைக் காப்பாற்றிவிடலாம் என தாமஸ் கொஞ்சம் நம்பிக்கை கொடுக்கிறார் .

மோசமான அமைப்பின் கட்டிடத்தில் உள்ள தடுப்புச்சுவரை உடைத்துத் தாக்கும்போது தாமஸின் குழுவினர் அவர்களைப் போலவே அடைத்து வைக்கப்பட்ட நிறைய பேரைக் காப்பாற்றுகின்றனர். இருந்தாலும் அவரின் நண்பர் நெவ்ட் தீநுண்மத்தால் அதிகமாகப் பாதிக்கப்பட்டதால் அவரைக் காப்பாற்ற முடியாமல் போனது .

கடைசியில் காப்பாற்றப்பட்ட எல்லோரும் நல்ல அமைப்பினரால் உருவாக்கப்பட்ட கப்பலால் கடல் கடந்து ஒரு பாதுகாப்பான அமைதியான இடத்துக்கு கொண்டு செல்லப்படுகின்றனர் .. அங்கே நெவ்ட் தாமஸிடம் அவரின் நினைவாக கொடுத்த ஒரு சிறிய பதக்கத்தில் தாமஸ் நெவ்ட் எழுதிய ஒரு சிறிய குறிப்பைக் கண்டறிகிறார். அந்தக் குறிப்பில், நிறைய துன்பங்களைக் கடந்து வந்தாலும் எல்லோரையும் காப்பாறியதற்கு நெவ்ட் அவரின் நன்றிகளை எழுதியிருந்தார். மோசமான அமைப்பின் ஆராய்ச்சிக்கூடத்தில் இருந்து எடுத்த, தீநுண்ம பாதிப்பிலிருந்து காப்பாற்றும் அருமருந்தும் இப்போது தாமஸிடம் உள்ளது. அங்கேயே அமைதியாக எல்லோரும் வாழ்வதோடு கதை முடிகிறது.
**மேஸ் ரன்னர்: தி ஸ்கார்ச் ட்ரையல்ஸ்** (*Maze Runner: The Scorch Trials*, புதிர்க்கட்டிடத்தில் ஓடுபவர்: மோசமான வழித்தடங்கள்) 2015 ல் வெளிவந்த அறிவியல் புனைகதை  திரைப்படம் ஆகும். இந்த திரைப்படம் 2014 ல் வெளிவந்த தி மேஸ் ரன்னர் திரைப்படத்தின் அடுத்த பாகமாக வெளிவந்தது டிலான் ஓ'பிரையன் , தோமஸ் சாங்ஸ்டர், வில் போல்டர் பாட்ரிசியா கிளார்க்ஸன் என பலர் இந்த திரைப்படத்தில் நடித்துள்ளனர். இந்த திரைப்படம் உலகம் முழுவதும் 332 மில்லியன் டாலர்கள் வசூலை குவித்தது .

கதையின் சுருக்கம்
-----------------

இந்த திரைப்படத்தின் முந்தைய திரைப்படமான தி மேஸ் ரன்னர் திரைப்படத்தை தொடர்ந்து புதிர் கட்டிடத்தில் இருந்து  தாமஸ் மற்றும் குழுவினர் தப்பிச்சென்று வெளியே வந்த சம்பவங்களை தொடர்ந்து இந்த திரைப்படத்தின் கதை நகர்கிறது தாமஸ் அவரது குழுவினருடன் புதிர்க்கட்டிடத்தில் இருந்து தப்பிச்செல்லும்போது அவரும் அவரது குழுவினரும் ஒரு பாதுகாப்பு அமைப்பினால் காப்பாற்றப்படுகின்றனர் , ஆனால் அந்த பாதுகாப்பு அமைப்பு ஒரு மோசமான ஆராய்ச்சிக்கூட அமைப்பு என்பதை புரிந்துகொண்ட தாமஸ் அந்த அமைப்பில் இருந்து அவரின் குழுவினருடன் வெளியேறி மோசமான பாதைகளில் உடைந்துபோன கட்டிடங்கள் என இன்னொரு உலகத்தில் தீநுண்மத்தால் பாதிக்கப்பட்ட அரக்க குணமுள்ள நினைவற்ற மனிதர்களால் தாக்கப்பட்டாலும் கடைசியில் இன்னும் பாதிப்பு இல்லாமல் மோசமானவர்களாக மாறாத இன்னொரு பாதிக்கப்படாத நல்ல மனிதர்களின் அமைப்பால் காப்பாற்றப்படுகின்றனர் .

நடிகர்கள்
---------

* டிலான் ஓ'பிரையன்
* கயா ஸ்காடெல்ரியோ
* தோமஸ் சாங்ஸ்டர்
* வில் போல்டர்
* பாட்ரிசியா கிளார்க்ஸன்

அடுத்த பாகம்
------------

இந்த திரைப்படத்தின் அடுத்த பாகமாக மற்றும் கடைசி திரைப்படமாக வெளிவந்த மேஸ் ரன்னர் : தி டெத் கியூர் திரைப்படம் 2016 ஆம் ஆண்டு வெளிவந்தது

மேற்கோள்கள்
-----------

1. ↑  "mazerunner2boxoffice".
**மேஜர் சந்தனா** (இறப்பு: சூன் 26, 2000, மயிலிட்டி, யாழ்ப்பாணம்) என்னும் இயக்கப் பெயர் கொண்ட **குணசிங்கம் கவிதா** தமிழீழ விடுதலைப் புலிகளில் கடற்கரும்புலியாக இருந்தவர்.

விடுதலைப் போராட்டத்தில் இணைந்த காலம்
------------------------------------

விடுதலைப் புலிகளின் மகளிர் படையணியில் இருந்த மேஜர் சந்தனா 1995 இல் கடற்கரும்புலி அணியில் இணைந்து கொண்டார்.

மறைவு
-----

26 ஜூன், 2000இல் உகண' கப்பல் யாழ்குடா படைகளுக்குரிய ஆயுதங்கள், வெடிபொருட்கள், உணவுப் பொருட்கள் என்பவற்றை ஏற்றிக்கொண்டு கொழும்பில் இருந்து காங்கேசன்துறை நோக்கி கடற்படையின் இரு பீரங்கிப் படகுகள் மற்றும் 6 டோராப் படகுகள் சகிதம் பாதுகாப்பாக வந்துகொண்டிருந்தது. இக்கப்பல் பருத்தித்துறை துறைமுகத்தில் இருந்து 55 கடல்மைல் தொலைவில் வைத்து கடற் புலிகளால் வழிமறிக்கப்பட்டு, கடற்புலிகளது சண்டைப்படகுகளும், கரும்புலிப்படகுகளும் கடலில் களமிறங்க, கடும் சமர் ஏற்பட்டது. சமர் நடுவே இலாவகமாக உள் நுழைந்த கரும்புலிப் படகுகள் உகண கப்பலுடன் மோதி வெடிக்க, உகண முற்றாக எரிந்து கடலில் மூழ்கியது. 10 கடற்படையினர் பலியாக கடற்படையினரின் டோராவும் சேதமாகிப்போனது. மேஜர் சந்தனா இதில் கொல்லப்பட்டார்.

### சந்தனாவுடன் மரணம் அடைந்தவர்கள்

* கடற்கரும்புலி லெப். கேணல் ஞானேந்திரன்
* கடற்கரும்புலி மேஜர் ஆரன்
* கடற்கரும்புலி மேஜர் நல்லப்பன்
* கடற்கரும்புலி கப்டன் இளமதி
* கப்டன் பாமினி

மேற்கோள்கள்
-----------

1. ↑  ""உகண" கப்பல் மூழ்கடிப்பி​ல் காவியமான கரும்புலிக​ள் நினைவு". தமிழ்வின்.கொம். 26 யூன் 2012. Archived from the original on 2016-03-09.. பார்த்த நாள்: 15 மார்ச் 2015.
**சிதம்பரம் நூறுகால் மண்டபம்** என்பது சிதம்பரம் நடராசர் கோயிலில் உள்ள ஒரு மண்டபமாகும். இந்த மண்டபத்தில் சோழர் காலத்தைச் சேர்ந்த அரிய ஓவியங்கள் இருக்கின்றன.

வரலாறு
------

இந்த நூறுகால் மண்டபம் சிதம்பரம் கோயிலில் உள்ள சிவகங்கை தீர்த்தத்துக்கு மேற்கில், சிவகாமி அம்மன் சன்னதிக்கு தெற்கில் இருக்கிறது. இந்த மண்டபம் சோழப் பேரரசனான விக்கிரம சோழனின் காலத்தில் கட்டப்பட்டது. இவனது முதன்மை அமைச்சர், மற்றும் படைத் தளபதியான நரலோக வீரன் என்பவன் இம் மண்டபத்தை கட்டியவன் என்று கல்வெட்டுகள் குறிக்கின்றன. நரலோக வீரனின் மெய் கீர்த்தி அவனை தொண்டைமான் என்றும் வேளாண் குடி முதல்வன் என்றும் போற்றுகிறது, இதன்மூலம் இவன் வேளாளர் குடியை சார்ந்த தளபதி என்று தெரிகிறது

சோழர்கால ஓவியங்கள்
------------------

வழக்கு போன்ற காரணங்களினால் 30 ஆண்டுகளாக பூட்டிவைக்கப்பட்டிருந்த இந்த மண்டபம் அண்மையில் திறக்கப்பட்டு, இரண்டு கோடி ரூபாய் செலவில் புதுப்பிக்கப்பட்டு வருகிறது. இந்நிலையில், வரலாற்றுப் பேராசிரியர்கள் சிலர் மேற்கொண்ட ஆய்வில் இந்த நூறுகால் மண்டபத்தில் சோழர் காலத்து ஓவியங்கள் அழிந்த நிலையில் இருப்பது கண்டுபிடிக்கப்பட்டுள்ளது. இதுவரை சோழர்கால ஓவியங்கள் தஞ்சை பெரிய கோயில், நார்த்தாமலை, மலையடிப்பட்டி ஆகிய மூன்று இடங்களில் மட்டும்தான் கண்டுபிடிக்கப்பட்டிருந்தது. நானாகாவதாக சிதம்பரம் நடராஜர் கோயிலிலும் கண்டுபிடிக்கப்பட்டுள்ளன. முதலில் சுண்ணாம்புக் கலவை பூசி, அது காய்வதற்குள் ஓவியங்களை வரையும் பற்றோவிய முறையில் இந்தச் சுவர் ஓவியங்கள் வரையப்பட்டுள்ளன.

மண்டபத்தின் விதானத்தில் வட்ட வடிவ கொடிக் கருக்குகளில் எட்டு இதழ்கள் கொண்ட பூக்கள், சில இடங்களில் சாய் சதுரங்களுக்குள் பூக்கள், ஓரங்களில் கொடிக்கருக்கு ஓவியங்கள் எல்லைக்கோடு போல வரையப்பட்டுள்ளன. என்றாலும் ஓவியங்கள் அழிந்த நிலையில் உள்ளதால் ஏழு இடங்களில் மட்டும் ஓவியங்களை அடையாளம் காண இயலுகிறது. தஞ்சை பெரிய கோயிலில் உள்ள ஓவியங்களில் பயன்படுத்தப்பட்டுள்ள அடர் பச்சை, சிவப்பு, மஞ்சள், காவி போன்ற வண்ணங்களே இங்கும் வரைய பயன்படுத்தப்பட்டுள்ளன.

மேற்கோள்கள்
-----------

1. ↑  "சிதம்பரம் கோயிலில் 800 ஆண்டு பழமையான சோழர் கால ஓவியங்கள்".. 11 செப்டம்பர் 2016. 14 செப்டம்பர் 2016 அன்று பார்க்கப்பட்டது. External link in `|publisher=` (உதவி)
2. ↑  "சிதம்பரம் நடராஜர் கோயில் நூறுகால் மண்டபத்தில்﻿ 800 ஆண்டுகள் பழமையான சோழர்கால அரிய ஓவியங்கள்கண்டுபிடிப்பு﻿ : கவனமாக பாதுகாக்க ஆய்வாளர்கள் வேண்டுகோள்". *செய்தி*. தி இந்து. 12 செப்டம்பர் 2016. 12 செப்டம்பர் 2016 அன்று பார்க்கப்பட்டது.
***சிண்ட்ரெல்லா*** (*Cinderella*) என்பது 2021 ஆம் ஆண்டு வெளியான இந்திய தமிழ் - திகிழ் திரைப்படமாகும், இது அறிமுக இயக்குநர் வினூ வெங்கடேஷின் இயக்கத்தில் எஸ்எஸ்ஐ புரொடக்ஷன்ஸ் தயாரிப்பில் வெளியானது. இந்த படத்தில் கதாநாயகியாக ராய் லட்சுமி நடித்துள்ளார். சாக்‌ஷி அகர்வால் முக்கிய கதாபாத்திரத்திலும், அன்பு தாசன் துணை வேடத்திலும் நடித்துள்ளனர். படத்துக்கு அசுவமித்ரா இசையமைத்துள்ளார். படத்தின் முதன்மை புகைப்படம் எடுக்கும் பணி அக்டோபர் 2018இல் தொடங்கியது. படம் 24 செப்டம்பர் 2021 அன்று வெளியிடப்பட்டது.

நடிப்பு
-------

* துளசி/ அகிராவாக/ ராய் லட்சுமி
* ரம்யாவாக சாக்‌ஷி அகர்வால்
* குருவாக ரோபோ சங்கர்
* கல்லூரி வினோத்
* காயாம்பூவாக அபிலாஷ்
* அன்பு தாசன்
* மனநல மருத்துவராக 'பாய்ஸ்' ராஜன்

தயாரிப்பு
---------

எஸ். ஜே. சூர்யாவின் இணை இயக்குனராக பணியாற்றிய அறிமுக வினூ வெங்கடேஷ் இந்த திட்டத்தை அறிவித்தார். குறிப்பிடத்தக்க ஆதாரங்களின்படி அக்டோபர் 2018 முதல் படப்பிடிப்பு ஆரம்பமானது. நயன்தாரா, த்ரிஷா, ஏமி சாக்சன், ஹன்சிகா மோட்வானி, ஐஸ்வர்யா ராஜேஷ், மனிஷா யாதவ், அஞ்சலி , ரெஜினா கசாண்ட்ரா, போன்றவர்களுக்கு கதையை கூறிய இயக்குநர் கடைசியாக அரண்மனை, காஞ்சனா போன்ற திகில் திகில் படங்களின் ஒரு பகுதியாக இருந்த ராய் லட்சுமி யை படத்தின் தலைப்பு வேடத்தில் நடிக்க ஒப்பந்தம் செய்தார். ராய் லட்சுமியைப் பொறுத்தவரை, படத்தில் அவருக்கு மூன்று வெவ்வேறு குணாதிசயங்கள் உள்ளன. சாக்‌ஷி அகர்வால் இரண்டாவது பெண் கதாநாயகியாக அறிவிக்கப்பட்டார்.

வெளியீடு
--------

படம் 24 செப்டம்பர் 2021 அன்று வெளியிடப்பட்டது.

வரவேற்பு
--------

"சிண்ட்ரெல்லா" விமர்சகர்களிடமிருந்து கலவையான விமர்சனங்களையும் அதிக நேர்மறையான விமர்சனங்களையும் பெற்றது. சாக்‌ஷி அகர்வால் தனது நடிப்புக்காகப் பாராட்டப்பட்டார். இந்த படம் அவருக்கு ஒரு புதிய வெற்றியை அளித்தது.

சான்றுகள்
---------

1. ↑  "Sakshi in Raai Laxmi's horror film – Times of India". *The Times of India* (ஆங்கிலம்). 2019-02-01 அன்று பார்க்கப்பட்டது.
2. ↑  "Raai Laxmi's next titled, Cinderella". *The New Indian Express*. 2019-02-01 அன்று பார்க்கப்பட்டது.
3. ↑  "Raai Laxmi's next is Cinderella". *The New Indian Express*. 2019-02-01 அன்று பார்க்கப்பட்டது.
4. ↑  *Cinderella Movie Review: Predictable plotting lets down well mounted Cinderella*, 2021-10-06 அன்று பார்க்கப்பட்டது

வெளி இணைப்புகள்
---------------

* இணையதள திரைப்பட தரவுத்தளத்தில் *சிண்ட்ரெல்லா (2021 திரைப்படம்)*
**நிதித்யாசனம்** என்பது ஒரு வகை தியானமாகும். மெய்ப்பொருளிலிருந்து வேறானதாக உள்ள உடல் போன்றவற்றைக் குறித்த எண்ணங்கள் இல்லாமல், அந்த இரண்டற்ற பரம்பொருளைக் குறித்த ஒருமித்த எண்ணத்தின் தொடர்ந்த மன ஓட்டமே நிதித்யாசனம் ஆகும்.

தியானத்தில் வஸ்துவை (பிரம்மம்) நோக்கி இடையீடற்றுப் பாய்ந்து செல்வதுதான் தியானம் என்கிறார் பதஞ்சலி முனிவர்  அந்தத் தியானமானது நிதித்தியாசனமாக மாற வேண்டுமெனின் உடல், மனம் மற்றும் ஐம்புலன் விசயப் பொருட்கள், பிரம்மத்திலிருந்து வேறுபட்டுள்ள பொருள்களை விடுத்து பிரம்மத்தின் உருவைப் பெற்று இடைவிடாமல் பாய்ந்து தியானித்துக் கொண்டு ஞான நிஷ்டையில் இருக்கவேண்டும்.

ஞானநிஷ்டை (தன்னில் மனநிறைவு) அடைய விஷய சுகங்களைத் துறந்து, தனிமையில் ஆத்மாவைத் தியானிப்பதே நிதித்யாசனம் ஆகும். ஒருவன் கர்மத்தினால் கிடைக்கும் பாவ - புண்ணியங்களையும், அகங்காரத்தையும் துறந்து பகவானை மட்டும் சரணாகதி அடைந்து, பகவானைப் பற்றிய அறிவை (ஞானத்தை) அடைந்தவன் உலகத் துயரங்களிலிருந்து விடுதலை பெற்று பகவானை அடைகிறான்.

மேற்கோள்கள்
-----------

1. ↑
2. ↑  Patanjali Yoga Sutra 3. 2
3. ↑  பதஞ்சலி யோக சூத்திரம்

உசாத்துணை
---------

* வேதாந்த சூத்திரம், ஆதிசங்கரரின் விளக்கம், பகுதி 1
* வேதாந்த சூத்திரம், ஆதிசங்கரரின் விளக்கம், பகுதி 2

வெளி இணைப்புகள்
---------------

* தமிழில் வேதாந்தம் கேட்க

இதனையும் காண்க
--------------

* சிரவணம்
* மனனம்
**ஆசிசு குமார்** (**Ashish Kumar)** இந்தியாவின் அலகாபாத்தைச் சேர்ந்த ஒரு சீருடற்பயிற்சி விளையாட்டு வீரராவார். சீருடற்பயிற்சி விளையாட்டில் இந்தியாவிற்கு முதல் பதக்கத்தை பெற்று கொடுத்தவர் என்ற சிறப்பு இவருக்கு உண்டு. 2010 பொதுநலவாய விளையாட்டுப் போட்டிகளில் கலந்து கொண்டபோது இச்சாதனையை ஆசிசு குமார் நிகழ்த்தினார். இதன் மூலம் பொதுநலவாய விளையாட்டு வரலாற்றில் மிகவும் வெற்றிகரமான இந்திய சீருடற்பயிற்சி வீரரானார். இப்போட்டியின் வெவ்வேறு பிரிவுகளில் வெண்கலம் மற்றும் வெள்ளிப் பதக்கங்களை இவர் வென்றார்.

போட்டி வரலாறு
-------------

### 2006

குமார் முதன்முதலில் இந்தியாவின் சூரத்தில் நடத்தப்பட்ட 2006 ஆசிய கலை சீருடற்பயிற்சி வெற்றியாளர் போட்டியில் பங்கேற்றார். சிரிய நாட்டின் சீருடற்பயிற்சி வீரர் பாதி பக்லாவனுடன் இணைந்த தரைப் பயிற்சிப் பிரிவு போட்டியில் வெண்கலப் பதக்கம் வென்றார். கலை சீருடற்பயிற்சி விளையாட்டு வரலாற்றில் இந்தியாவின் முதல் பெரிய அனைத்துலகப் பதக்கம் இதுவாகும். கத்தார் நாட்டின் தோகாவில் 2006 ஆம் ஆண்டு நடைபெற்ற ஆசிய விளையாட்டுப் போட்டிகளிலும் குமார் போட்டியிட்டார். இறுதிப் போட்டிவரை முன்னேறிய குமார் 18 ஆவது இடத்தைப் பிடித்தார்.

### 2010

2010 பொதுநலவாய விளையாட்டுப் போட்டிகளில் இவர் முதலில் தரைப் பயிற்சிப் பிரிவு போட்டியில் வெண்கலப் பதக்கத்தையும் பின்னர் பெட்டகத்தின் மீதான போட்டியில் வெள்ளிப் பதக்கத்தையும் வென்றார். தங்கம் இங்கிலாந்தின் லூக் ஃபோல்வெல்லுக்குக் கிடத்தது. கனடாவின் இயன் கால்வன் இப்பிரிவில் வெண்கலப் பதக்கத்தை வென்றார்.  சீனாவின் குவாங்சோவில் 2010 இல் நடந்த ஆசிய விளையாட்டுப் போட்டிகளில் குமார் தரைப் பயிற்சிப் பிரிவு போட்டியில் வெண்கலப் பதக்கத்தை வென்றார். 2017 ஆம் ஆண்டு நிலவரப்படி ஆசிய விளையாட்டுப் போட்டிகளில் சீருடற்பயிற்சி விளையாட்டில் இந்தியாவின் ஒரே பதக்கமாக இது இருந்தது.

### 2011

2011 ஆம் ஆண்டு டிசம்பரில் டாக்காவில் நடந்த தென் மத்திய ஆசிய சீருடற்பயிற்சி விளையாட்டு வெற்றியாளர் பட்டத்திற்கானப் போட்டியில் குமார் நான்கு தங்கப் பதக்கங்களை வென்றார். தனிநபர், அனைத்துப் பிரிவு போட்டியாளர், தரைப் பயிற்சிப் பிரிவு போட்டி, பெட்டகப் போட்டி மற்றும் உயர் கம்பித்தடுப்பு நிகழ்வுகளில் இவருக்குப் பதக்கங்கள் கிடைத்தன. 

### 2014

2014 ஆசிய விளையாட்டுப் போட்டிகளில் சீருடற்பயிற்சி விளையாட்டுப் போட்டியில் இந்திய அணி பங்கேற்பது குறித்து நிச்சயமற்ற தன்மையை ஏற்பட்டது. குழப்பமான தேர்வு செயல்முறையைத் தொடர்ந்து, குமார் இந்த நிகழ்வில் தரைப் பயிற்சி பிரிவு இறுதிப் போட்டிக்கு தகுதி பெறத் தவறிவிட்டார். முடிவில் தனிப்பட்ட அனைத்து சுற்றில் இவரால் 12 ஆவது இடத்தையே பிடிக்க முடிந்தது. .

மேற்கோள்கள்
-----------

1. ↑  "I could have got gold had equipment arrived earlier: CWG medallist Ashish". *Hindustan Times*. 9 October 2010. Archived from the original on 3 ஜனவரி 2013. .
2. ↑  "COMMONWEALTH GAMES: Ashish wins India's first CWG gymnastics medal". 8 October 2010. Archived from the original on 12 அக்டோபர் 2010. .
3. ↑  "High-flying Ashish locks silver in vault". *The Times of India*. 9 October 2010. .
4. ↑  "Ashish strikes gold at Central Asian Championships". *The Times of India*. 3 January 2012. .

புற இணைப்புகள்
--------------

* Ashish Kumar Interview at *என்டிடிவி*
**ஆசிய கால்பந்துக் கூட்டமைப்பு** (*Asian Football Federation*-*AFC*) என்பது ஆசியாவில் சங்க கால்பந்துப் போட்டிகளை நிர்வகிக்கும் அமைப்பாகும். இதில் 46 நாடுகள் உறுப்பு நாடுகளாக உள்ளன, அவற்றுள் பெரும்பான்மையான நாடுகள் ஆசியாவில் இருக்கின்றன. ஆசிய மற்றும் ஐரோப்பிய எல்லையிலிருக்கும் அனைத்து எல்லைநாடுகளும் (அசர்பெய்ஜான், அர்மேனியா, ஜார்ஜியா, கசகஸ்தான், ரசியா, துருக்கி போன்றவை) யூஈஎஃப்ஏவில் உறுப்புநாடுகளாக உள்ளன. இசுரேல் முழுவதுமாக ஆசிய கண்டத்தில் அமைந்திருந்தாலும் யூஈஎஃப்ஏவில் உறுப்புநாடாக உள்ளது. முன்னர் *ஓசியானியா கால்பந்துக் கூட்டமைப்பில்* உறுப்புநாடாகவிருந்த ஆஸ்திரேலியா 2006-லிருந்து ஆசிய கால்பந்துக் கூட்டமைப்பில் உறுப்புநாடாக உள்ளது. அதைப்போலவே *குவாம்* மற்றும் *வடக்கு மரியானா தீவுகள்* ஆகியவையும் ஆசிய கால்பந்துக் கூட்டமைப்பில் சேர்ந்துள்ளன.

மே 8, 1954-இல் மணிலாவில், பிலிப்பைன்சு, இக்கூட்டமைப்பு நிறுவப்பட்டது. இது ஃபிஃபாவின் ஆறு *கண்ட கூட்டமைப்பு*களில் ஒன்றாகும். இதன் தலைமையகம் புகித் ஜலால், கோலாலம்பூர், மலேசியாவில் உள்ளது. இவ்வமைப்பின் தற்போதைய தலைவர் சீனாவைச் சேர்ந்த *ழாங் சிலாங்* என்பவராவார்.

மேலும் பார்க்க
--------------

* பன்னாட்டுக் கால்பந்து சங்கங்களின் கூட்டமைப்பு
* ஓசியானியா கால்பந்துக் கூட்டமைப்பு
* ஆப்பிரிக்க கால்பந்துக் கூட்டமைப்பு
* ஐரோப்பிய கால்பந்து சங்கங்களின் ஒன்றியம்
* தென்னமெரிக்க கால்பந்துக் கூட்டமைப்பு
* வட, மத்திய அமெரிக்க மற்றும் கரீபியன் கால்பந்துக் கூட்டமைப்பு

உசாத்துணைகள்
------------

1. ↑  "காப்பகப்படுத்தப்பட்ட நகல்". 2012-12-02 அன்று மூலம் பரணிடப்பட்டது. 2012-06-17 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2014-04-23 அன்று மூலம் பரணிடப்பட்டது. 2012-06-17 அன்று பார்க்கப்பட்டது.
கங்கைக்கு நிகரான தீர்த்தம்
தமிழ்நாடு, திருநெல்வேலி மாவட்டம், ஆழ்வார்குறிச்சி - சிவசைலம் அருகே உள்ள கடனா அணை ஒட்டிய வனப்பகுதியே **அத்ரி மலை** (*Athiri Hills*) எனப்படும்.

அமைவிடம்
--------

கடனா ஆறு
திருநெல்வேலி மாவட்டம், சிவசைலம் ஒட்டிய மேற்குத் தாெடர்ச்சி மலைப்பகுதியில் ஓடும் கடனா நதியின் குறுக்கே அமைக்கப்பட்டுள்ள அணையே கடனா அணை ஆகும். கடனா நதி ஓடும் மலைப்பகுதிேய அத்ரி மலை எனப்படும். இது புலிகள் வாழும் வனப்பகுதியாகும். இயற்கை மாறாது இருக்கும் மலைப்பகுதி ஆகும். வனத்துறை அனுமதியுடன் இப்பகுதிக்கு சென்று மாலை 3மணிக்குள் திரும்ப வேண்டும்.

தலப்புராணம்
-----------

அத்திரி ஓர் மகரிஷி ஆவார். அத்திரி மனைவியின் பெயர் அனுசுயாதேவி. அனுசுயாதேவியிடம் ஒரு முறை பிரம்மா,விஸ்ணு,சிவன் மூவரும் மாறுவேடம் தரித்து உணவு யாசகம் செய்ய சென்றனர்.அனுசுயாதேவி மும்மூர்த்திகளுக்கும் உணவு தர வீட்டின் உள்ளே அழைத்தார். மும்மூர்த்திகளும் கூறிய நிபந்தனையை ஏற்று மும்மூர்த்திகளையும் பாலகர்களாக மாற்றி உணவு ஊட்டினார். முப்பருெம்தேவிகளும் தங்கள் கணவன்மார்கள் குழந்தைகளாக உள்ள நிலை அறிந்து அனுசுயாதேவியிடம் முறையிடவே நீர் தெளித்து உண்மை உருவம் பெறச் செய்தார். எனவே அனுசுயாதேவி கற்புக்கரசியாக விளங்கினார்.

சிறப்பு
-------

மலையேற்ற பக்தர்கள்
இந்து சமய அறநிலைத் துறையின் மேற்பார்வையில் அருள்மிகு அனுசுயாதேவி சமேத அத்ரி பரமேஸ்வர் கோவில் மற்றும் கோரக்கர் திருக்காேவில் அத்ரி மலையில் அமைந்துள்ளது.கங்கைக்கு நிகரான அத்ரி கங்கை தீர்த்தம் வற்றாத நிலையில் உள்ளது.இதில் வெள்ளை ஆமை ஒன்று உள்ளது. இதனை காண்பது அரிது. வைகாசி மாதத்தில் ஒரு குறிப்பிட்ட நாள்களில் மரங்களில் இருந்து பன்னீர் தெளிப்பது போல் இச்சன்னதி அருகில் விழும். இம்மலையில் ஓடும் கடனா நதி காேடையிலும் வற்றாது ஓடும் தன்மை காெண்டது.

மேற்காேள்கள்
------------

1. ↑

வெளியிணைப்புகள்
---------------

* அத்ரி மலையின் அற்புதங்கள் பரணிடப்பட்டது 2015-07-20 at the வந்தவழி இயந்திரம்
* அற்புதங்கள் நிறைந்த அத்ரிமலை